Jesper Petersen (S), 2023-12-07:
Nej, men jeg tror vel egentlig også, at det i forbindelse med både den argumentation, som jeg har givet, og som udenrigsministeren har givet, har stået klart, at et borgerforslag i præcis sådan en situation som den her, der udvikler sig meget hurtigt, og hvor der så sent som i går aftes i forbindelse med FN-generalsekretærens aktivering af artikel 99 er sket en vigtig udvikling, ikke er det bedste redskab i forhold til det at skulle føre og vedtage udenrigspolitik.
Det synes jeg egentlig også det fremstår ret klart at det ikke er.
Tanken med et borgerforslag er vel oprindelig også, at man i Folketinget kan få taget nogle ting op, som det ellers har været vanskeligt at få Folketinget til at forholde sig til.
Men vi forholder os jo hele tiden til det, og regeringen fører udenrigspolitikken, og den er i den her situation på daglig basis aktiv, også for at få fornyede humanitære pauser i kamphandlingerne.
Tak for det.
Det er menneskeligt umuligt ikke at være dybt berørt af de seneste 2 måneders begivenheder i Israel og i Gaza.
Vi ser så megen menneskelig lidelse og tab af liv.
Mange danskere følger tæt med i begivenhederne, og nogle har altså også fremsat et borgerforslag, der med tilstrækkelig mange underskrifter opnået gør, at vi har debatten her i dag.
For præcis 2 måneder siden begik terrorister fra Hamas det største drab på jøder på en enkelt dag med et terrorangreb, hvor de i morderisk brutalitet og afstumpethed slog mere end tusind uskyldige civile ihjel, alene fordi de var israelere og jøder, og de voldtog og pinte og lemlæstede og jublede og fejrede deres umenneskelige gerninger imens.
Hamas tog som bekendt desuden gidsler, hvoraf mange stadig her 2 måneder senere er taget til fange, og hvis familiemedlemmer må leve i uvished om deres kæres tilstand og skæbne.
I det legitime forsvar af Israels sikkerhed er kravet og forventningen til Israel fra Danmark og fra verdenssamfundet, at man overholder krigens love og den humanitære folkeret.
Den forpligtelse har de på linje med alle andre.
Efter nu mange ugers kamphandlinger i et meget tætbefolket område er den humanitære situation i Gaza i dag katastrofal og situationen meget kritisk for civile palæstinensere.
Tusinder er sårede, og tusinder er døde.
Børn udgør en stor del af de omkomne.
Det er ulykkeligt, at den humanitære pause ikke fortsatte, og der er efter regeringens mening behov for fornyede humanitære pauser og massiv hjælp til de civile palæstinensere – mennesker, der ikke er ansvarlige for Hamas' gerninger den 7. oktober.
Som udenrigsministeren nævnte for et øjeblik siden, har FN's generalsekretær nu også aktiveret den særlige artikel 99, der gør, at Sikkerhedsrådet mødes i morgen, fredag, og det bakker Danmark også op om.
Vi har for vores vedkommende øget vores humanitære bidrag og siden kamphandlingernes begyndelse doneret 125 mio. kr. igennem bl.a. FN-organisationer.
Også via EU er støtten øget, faktisk firedoblet, så vidt jeg er oplyst.
Det er altså også en bemærkning til et af de punkter, der er i borgerforslaget.
I dag at kunne konkludere, som forslagsstillerne gør, at Israel bryder folkeretten på konkrete punkter, er regeringen tilbageholdende med, som udenrigsministeren også var inde på.
Det har skiftende regeringer været, og også Folketinget har den historik.
Hændelser og handlinger i kamphandlingerne fra Israel og Hamas dokumenteres og registreres fra Den Internationale Straffedomstols side.
Det er et arbejde, Danmark støtter helt generelt og også her.
Danmark har i år bevilget ekstra penge og mandskab til det arbejde, og jeg har forstået, at regeringen planlægger at yde mere endnu.
FN har også allerede etableret forskellige mekanismer til at monitorere udviklingen i Israel og Palæstina.
En fredsproces, en langvarig fredsløsning og oprettelse af to stater er fortsat målet og vores holdning som parti og også det, som Danmark som land forfølger som langsigtet løsning på konflikten og situationen i Palæstina.
At skulle opfinde en ny strategi for noget, der allerede er i gang, sådan som forslagsstillerne skriver i forslaget, vil ikke være den gode løsning.
Det falder lidt i kanten af temaet for debatten her, men jeg synes alligevel, det er en god pointe at få frem, at der internt i Israel som demokratisk land jo også ses en kritisk debat både om tiden op til terrorangrebet, om, hvordan man bedst udfører sit selvforsvar, og om den politik, den aktuelle regering i det hele taget fører og har i sit grundlag.
Skal der være en langsigtet, stabil og fredelig situation og en tostatsløsning – og det er jo det, der bør være – er eksempelvis den fortsatte, aktive udvidelse af bosættelser på Vestbredden og tiltagende voldelig adfærd fra bosættere hverken acceptable eller gavnlige.
Herhjemme har vi også en omfattende offentlig debat, jo desværre også med nogle radikaliserede antidemokratiske elementer, ligesom jeg igen her vil tage afstand fra den øgede antisemitisme, der opleves i Danmark.
Ønsket om fred, forfærdelsen over de civile tab, opmærksomheden på overholdelse af folkeretten, behovet for humanitær hjælp, kritikken af bosættelser m.v., som fremgår af forslaget, deler vi helhjertet.
Men som nævnt er der mangler, elementer og formuleringer, der gør, at vi ikke vil kunne stemme for forslaget her i Folketinget.
Jeg synes også, udenrigsministeren har en pointe, i forhold til at et borgerforslag måske ikke er så egnet til en situation som den her og som redskab til at føre udenrigspolitik med.
Socialdemokratiet vil fortsætte med at være optaget af både Israels sikkerhed, civile palæstinenseres sikkerhed, at gidslerne sættes fri, og at der i sidste ende kan opnås en langsigtet, holdbar fred i en tostatsløsning.
Tak for ordet.